Broj: 711-I-162-M-144-21/22-05-19

Zagreb, 16. prosinca 2021.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Davorina Ivanjeka kao zamjenika predsjednice Povjerenstva te Tončice Božić, Tatijane Vučetić i Aleksandre Jozić-Ileković kao članova Povjerenstva, na temelju članka 30. stavka 1. podstavka 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), **na zahtjev dužnosnika Zorana Paunovića, gradonačelnika Grada Makarske, za davanjem mišljenja Povjerenstva,** na 152. sjednici, održanoj dana 16. prosinca 2021.g. daje sljedeće

**MIŠLJENJE**

1. **Upućuje se dužnosnik Zoran Paunović, gradonačelnik Grada Makarske, da se radi moguće povrede neke od odredbi ZSSI-a, izuzme od svakog, pa i posrednog sudjelovanja u postupku infrastrukturnog projekta produžetka pristupne ceste kao i postupka infrastrukturnog uređenje dijela grada u kojem se nalazi zemljište u vlasništvu dužnosnikova oca te da navedeno delegira na zamjenicu gradonačelnika.**
2. **Dužnosnik je obavezan članovima Gradskog vijeća Grada Makarske deklarirati da se u produžetku pristupne ceste nalazi zemljište u vlasništvu njegova oca kao i da će isto biti zahvaćeno infrastrukturnim promjenama predviđenim urbanizacijskim planom iz 2012.g. te je o navedenom obvezan obavijesti javnost putem službene internetske stranice Grada Makarske.**

Obrazloženje

Zahtjev za davanjem mišljenja Povjerenstva podnio je dužnosnik Zoran Paunović, gradonačelnik Grada Makarske. U Povjerenstvu zahtjev je zaprimljen 9. studenog 2021. pod poslovnim brojem 711-U-5431-M-144/21-01-4, povodom kojeg se vodi predmet broj M-144/21.

Člankom 3. stavkom 1. podstavkom 39. ZSSI-a propisano je da su gradonačelnici, općinski načelnici i njihovi zamjenici dužnosnici u smislu navedenog Zakona. Stoga je i dužnosnik Zoran Paunović povodom obnašanja navedene dužnosti dužna pridržavati se odredbi ZSSI-a.

Člankom 6. stavkom 1. i stavkom 2. ZSSI-a propisano je da su dužnosnici dužni u slučaju dvojbe je li neko ponašanje u skladu s načelima javnih dužnosti zatražiti mišljenje Povjerenstva koje je potom dužno, na zahtjev dužnosnika, dati obrazloženo mišljenje u roku od 15 dana od dana primitka zahtjeva.

Dužnosnik u zahtjevu navodi da je u srpnju Grad Makarska obavio javnu nabava za energetsku obnovu zgrade „Vila Irena" gdje je nakon otvaranja pristiglih ponuda (ukupno 5 ponuđača), izabran izvođač Jukić-dam d.o.o. kao ekonomski najpovoljniji. Dužnosnik navodi da je u kolovozu kao gradonačelnik potpisao odluku, te nedavno i ugovor sa dotičnim izvođačem. Nadalje, dužnosnik navodi da je u vremenu dok još nije postao gradonačelnik, bio odgovorna osoba u obiteljskom poduzeću Pavones d.o.o., te je vodio projekt energetske obnove njihovog objekta, na kojem je također obnovu radio isti izvođač, koji je izabran u postupku javne nabave. Dužnosnik ističe da je većina radova na obiteljskom poduzeću završena do 15. svibnja 2021., nakon čega je njegova sestra preuzela upravljanje poduzećem, jer je preuzimanjem dužnosti morao napustit upravljačku poziciju obiteljskog poduzeća. U prilogu dužnosnik dostavlja i dokumente o provedenoj javnoj nabavi. Nadalje, dužnosnik navodi da Grad Makarska već duže vrijeme planira napraviti spoj Kotiške ulice sa državnom cestom D8 te da je u vrijeme bivše vlasti napravljen dogovor (predugovor) sa HEP-om koji u vlasništvu ima dio prometnice koja se također uređuje i spaja sa D8, a koji je preduvjet da se investicija realizira (investitor križanja su Hrvatske ceste). Dužnosnik navodi da stanari u blizini tog cestovnog čvora, već neko vrijeme traže da se napravi produžetak pristupne ceste (što je obaveza grada), kako bi dobili kvalitetnu prometnicu i pristup svojim stanovima, međutim da se potencijalni problem javlja budući da je u nastavku iste ceste obiteljsko zemljište koje je u vlasništvu njegova oca. Dužnosnik ističe da je to zemljište je u građevnoj zoni već duži niz godina, a cjelokupna planirana infrastruktura je predviđena UPU-om iz 2012. godine. Dužnosnik navodi da će infrastrukturno uređenje tog dijela grada doći će na red u vrijeme njegova mandata pa postavlja upit je li kao gradonačelnik koji potpisuje i donosi odluke o uređenju tog dijela grada u sukobu interesa.

Člankom 2. stavkom 1. ZSSI-a propisano je da u obnašanju javne dužnosti dužnosnici ne smiju svoj privatni interes stavljati iznad javnog interesa. Stavkom 2. istog članka propisano je da sukob interesa postoji kada su privatni interesi dužnosnika u suprotnosti s javnim interesom, a posebice kada, privatni interes dužnosnika utječe na njegovu nepristranost u obavljanju javne dužnosti ili se osnovano može smatrati da privatni interes dužnosnika utječe na njegovu nepristranost u obavljanju javne dužnosti ili privatni interes dužnosnika može utjecati na njegovu nepristranost u obavljanju javne dužnosti.

Člankom 4. stavkom 2. propisano je da je član obitelji dužnosnika u smislu ovog Zakona bračni ili izvanbračni drug dužnosnika, njegovi srodnici po krvi u uspravnoj lozi, braća i sestre dužnosnika te posvojitelj, odnosno posvojenik dužnosnika.

Člankom 5. stavkom 1. ZSSI-a propisano je da dužnosnici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana. Stavkom 2. propisano je da su dužnosnici osobno odgovorni za svoje djelovanje u obnašanju javnih dužnosti na koje su imenovani odnosno izabrani. Stavkom 3. propisano je da dužnosnici ne smiju koristiti javnu dužnost za osobni probitak ili probitak osobe koja je s njima povezana. Stavkom 4. propisano je da građani imaju pravo biti upoznati s ponašanjem dužnosnika kao javnih osoba, a koje su u vezi s obnašanjem njihove dužnosti.

Člankom 7. stavkom 1. podstavkom c) ZSSI-a kojim su propisana zabranjena djelovanja dužnosnika propisana je i zabrana zlouporabe posebnih prava dužnosnika koja proizlaze ili su potrebna za obavljanje dužnosti.

Povjerenstvo ističe da sudjelovanje dužnosnika u postupku proširenja pristupne ceste u čijem nastavku se nalazi zemljište u vlasništvu dužnosnikova oca kao i sudjelovanje dužnosnika u infrastrukturnim promjenama koje se odnose na dio grada u kojem se predmetno zemljište nalazi može dovesti do situacije povrede neke od odredbi ZSSI-a. Stoga je dužnosnik dužan izuzeti se od svakog, pa i posrednog sudjelovanja u provedbi navedenih postupaka. Povjerenstvo stoga upućuje dužnosnika da navedene ovlasti u predmetnim postupcima delegira na zamjenicu gradonačelnika.

Nadalje, dužnosnik je u cilju očuvanja vlastitog integriteta i jačanja transparentnosti u obnašanju javnih dužnosti obavezan članovima Gradskog vijeća Grada Makarske deklarirati činjenicu da se zemljište u vlasništvu njegova oca nalazi u nastavku pristupne ceste, odnosno da je obuhvaćeno infrastrukturnim promjenama koje se imaju izvršiti sukladno urbanističkom planu iz 2012.g. te je o navedenom obvezan obavijesti i javnost putem službene internetske stranice Grada Makarske.

U odnosu na činjenicu izbora tvrtke Jukić-Dam d.o.o. za izvođača radova energetske obnove zgrade „Vila Irena" u Gradu Makarskoj Povjerenstvo je imajući u vidu da je isti izvođač radio za tvrtku dužnosnika prije njegova stupanja za dužnost zatražilo od navedenog trgovačkog društva podatak je li tvrtka Pavones d.o.o. podmirila sve troškove radova na njihovom objektu.

Trgovačko društvo Jukić-Dam d.o.o. odgovorilo je Povjerenstvu da troškovi navedenih radovi nisu podmireni.

Slijedom navedenog, Povjerenstvo će otvoriti novi predmet kako bi se utvrdilo je li u postupanju dužnosnika prilikom izbora trgovačkog društva Jukić-Dam d.o.o. za izvođača radova u Gradu Makarskoj došlo do povrede odredbi ZSSI-a.

Slijedom svega navedenog, Povjerenstvo je dalo mišljenje kao što je navedeno u izreci ovog akta.

ZAMJENIK PREDSJEDNICE POVJERENSTVA

Davorin Ivanjek, dipl. iur.

Dostaviti:

1. Dužnosnik Zoran Paunović, elektroničkom dostavom
2. Objava na internetskoj stranici Povjerenstva
3. Pismohrana